钦定古今图书集成/理学汇编/文学典/第032卷 > 周颙
## 钦定古今图书集成/理学汇编/文学典/第032卷 > 周颙

按《南齐书》本传，“颙字彦伦，汝南安城人，晋左光禄大
夫𫖮七世孙也。祖虎头，员外常侍。父恂，归乡相。颙少
为族祖朗所知，解褐海陵国侍郎。益州刺史萧惠开
赏异颙，携入蜀，为厉锋将军，带肥乡、成都二县令。转
惠开辅国府参军，将军令如故，仍为府主簿。常谓惠
开性太险峻，每致谏。惠开不悦，答颙曰：‘天险地险，王
公设险，但问用险何如耳’。”随惠开还都，宋明帝颇好
言理，以颙有辞义，引入殿内，亲近宿直。帝所为惨毒
之事，颙不敢显谏，辄诵经中因缘罪福事，帝亦为之
小止。转安成王抚军行参军。元徽初，出为剡令，有恩
惠，百性思之。还历卲陵王南中郎三府参军。太祖辅
政，引接颙。颙善尺牍，沈攸之送《绝交书》，太祖口授，令
颙裁答。转齐台殿中郎。建元初，为长沙王参军后军
参军，山阴令。县旧订滂民以供杂使，颙言于太守闻
喜公子良曰：“窃见滂民之困，困实极矣。役命有常，祇
应转竭，蹙迫驱催，莫安其所。险者或窜避山湖，困者
自经沟渎尔。亦有摧臂斮手，苟自残落，贩佣贴子，权
赴急难。每至滂使发动，遵赴常促，辄有柤杖被录，稽
颡阶垂，泣涕告哀，不知所振。下官未尝不临食罢著，
当书偃笔，为之久之，怆不能已。交事不济，不得不就
加捶罚，见此辛酸，时不可过。”山阴邦治，事倍馀城，然
略闻诸县，亦处处皆踬，唯上虞以百户一滂，大为优
足，过此列城，不无凋罄。宜应有以普救倒悬，设流开
便，则“转患为功，得之何远。”还为文惠太子中军录事
参军，随府转征北。文惠在东宫，颙还正员郎，始兴王
前军谘议，直侍殿省，复见赏遇。颙音辞辩丽，出言不
穷，宫商朱紫，发口成句，汎涉百家，长于佛理，著《三宗
论》，《立空假名》《立不空假名设》《不空假名难》《空假名设》
《空假名难》《不空假名》《假名空难》二宗。又立假名空。西
凉州智林道人遗颙书曰：“此义旨趣，似非始开，妙声
中绝六七十载。贫道年二十时，便得此义，窃每欢喜，
无与共之。年少见长安耆老，多云关中高胜，乃旧有
此义。当法集盛时，能深得斯趣者，本无多人，过江东
略是无一。贫道捉麈尾来四十馀年，东西讲说，谬重
一时。馀义颇见宗录，唯有此涂，白黑无一人得者，为
之发病。非意此音猥来入耳，始是真实行道第一功
德。”其论见重如此。颙于钟山西立隐舍，休沐则归之。
转太子仆，兼著作，撰起居注。迁中书郎，兼著作如故。
常游侍东宫。少从外氏车骑将军臧质家得卫恒散
隶书法，学之甚工。文惠太子使颙书元圃茅斋壁，国
子祭酒何引以《倒薤书》，求就颙换之。颙笑而答曰：“天
下有道，丘不与《易》也。”每宾友会同，颙虚席晤语，辞韵
如流，听者忘倦。兼善《老》《易》，与张融相遇，辄以元言相
滞，弥日不解。清贫寡欲，终日常蔬食，虽有妻子，独处
山舍。卫将军王俭谓颙曰：“卿山中何所食？”颙曰：“赤米
白盐，绿葵紫蓼。”文惠太子问颙：“菜食何味最胜？”颙曰：
“春初早韭，秋末晚菘。”时何引亦精信佛法，无妻妾。太
子又问颙：“卿精进何如何引？”颙曰：“三涂八难，共所未
免，然各有其累。”太子曰：“所累伊何？”对曰：“周妻何肉。”其
言辞应变，皆如此也。转国子博士，兼著作如故。太学
诸生慕其风，争事华辩。后何引言断食生犹欲食肉，
白鱼䱇脯糖蟹。以为非见生物，疑食蚶蛎，使学生议
之。学生锺岏曰：“䱇之就脯，骤于屈伸；蟹之将糖，躁扰
弥甚。仁人用意，深怀如怛。至于车螯蚶蛎，眉目内阙，
惭浑沌之奇；矿壳外缄，非金人之慎。不悴不荣，曾草
木之不若；无馨无臭，与瓦砾其何算。故宜长充庖厨，
永为口实。”竟陵王子良见岏议，大怒，引兄点亦遁节
清信。颙与书劝令菜食，曰：“丈人之所以未极遐蹈，或
在不近全菜耶？脱洒离析之讨，鼎俎网罟之兴，载策，
其来实远，谁敢干议？观圣人之设膳修，仍复为之品
节。盖以茹毛饮血，与生民共始，緃而勿裁，将无厓畔。
善为士者，岂不以恕己为怀？是以各静封疆，罔相陵
轶。况乃变之大者，莫过死生，生之所重，无逾性命。性”
命之于彼极切，滋味之在我可赊。而终身朝晡，资之
以味，彼就冤残，莫能自列，我业久长，吁哉可畏。且区
区微卵，脆薄易矜，颛彼弱麑，顾步宜愍。观其饮啄飞
行，人应怜悼，况可心心扑褫，加复恣忍吞嚼。至乃野
牧盛群，闭豢重圈，量肉揣毛，以挨枝剥，如土委地，佥
谓常理，百为怆息，事岂一涂。若云“三世理诬”，则幸矣
更快。如使此道果然，而形未息，则一往一来，一生一死，轮回是常事。杂报如家，人天如客，遇客日鲜，在家
日多。吾侪信业，未足长免，则伤心之惨，行亦息。念丈
人于血气之类，虽无身践，至于晨凫夜鲤，不能不取
备屠门财贝之经，盗手犹为廉士所弃。生性之一启
鸾刀，宁复慈心所忍“驺虞？虽饥非自死之草不食，闻
其风者，岂不使人多愧。众生之禀此形质，以畜肌膋，
皆由其积壅痴迷，沈流莫反，报受秽浊，历苦酸长。此
甘与肥，皆无明之报聚也，何至复引此滋腴，自污肠
胃？丈人得此有素，聊复寸言发起耳。”颙卒官时，会王
俭讲《孝经》未毕，举昙济自代，学者荣之。官为给事中。